**Številka:** 4-40-57/2023

**Datum:** 24. 4. 2023

**VKLJUČITEV NUJNE MEDICINSKE POMOČI BREŽICE V DISPEČERSKO SLUŽBO ZDRAVSTVA**

**S 3. majem 2023 se nujna medicinska pomoč Zdravstvenega doma Brežice vključuje v Dispečersko službo zdravstva (v nadaljevanju: DSZ).**

V Republiki Sloveniji delujeta dva dispečerska centra, ki pokrivata ljubljansko regijo - 92 občin in mariborsko regijo - 120 občin. Prebivalci imajo s to nadgradnjo sistema enake dostopnosti do storitev nujne medicinske pomoči, nujnih, nenujnih in sanitetnih prevozov na območju celotne države.



**Glavno poslanstvo DSZ** je sprejem klica o nenadnem dogodku, ki potrebuje intervencijo zdravstvenih služb na terenu, določanje prioritete sprejetim klicem in aktiviranje ustreznih zdravstvenih intervencijskih ekip glede na naravo in lokacijo dogodka. Vse te aktivnosti se izvaja v skladu s postavljenimi standardi, izvaja pa jih za to usposobljena oseba. DSZ je s svojim delom pričela v letu 2018 v Ljubljani ter Mariboru in v svoj sistem postopoma vključuje vse enote nujne medicinske pomoči v Sloveniji.

V mesecu **maju 2023** je tako na vrsto prišla tudi enota NMP Zdravstvenega doma Brežice, kar pomeni, da **obveščanje in aktivacija ekip NMP poteka preko DSZ in enotne številke 112**. Torej aktivacija ustrezne ekipe NMP bo **od 3. maja 2023** dalje **možna izključno in samo preko številke 112**. Vaš klic na številko 112 bo sprejel dispečer, ki bo po prevzemu potrebnih informacij o nujnem dogodku hitreje aktiviral ustrezno ekipo NMP.

Pomembno je, da se prebivalci naše občine zavedajo, da bo **še naprej zagotovljena 24 urna služba NMP**. **Lokacija ambulante nujne medicinske pomoči še naprej ostaja v prostorih Urgentnega centra Brežice, in sicer 24 ur na dan, 365 dni na leto.**

Delo službe NMP poteka tako v ambulanti kot tudi na terenu in, ker to delo opravljajo isti zaposleni se lahko zgodi (kot se je to zgodilo tudi sedaj), da bodo vse ekipe NMP zasedene z delom na terenu.

**V uporabi ostaja stacionarna telefonska številka Zdravstvenega doma Brežice 07 4991 400, ki je namenjena za kontakt z izbranim osebnim zdravnikom in za vse ostale informacije o delu ambulant in služb, naročanje, nadomeščanje zdravnikov, vsak delavnik od 7.00 – 15.00 ure. Informacije najdete tudi na spletni strani** [**www.zd-brezice.si**](http://www.zd-brezice.si)**.**

**Kdaj poklicati na 112?**

Kadar gre za **nujna stanja, ki potrebujejo oskrbo na mestu dogodka**, in sicer **zastoj dihanja, nenadna izguba zavesti, bolečina v prsnem košu**, **dušenje, huda alergijska reakcija, epileptični napad, vročinski krči, prometne nesreče, poškodbe**, **pri katerih bolnik ne more več hoditi, nepokretnost in nenadno nastalo obolenje, ki ne more počakati na obisk izbranega zdravnika.**

**Pomembno:**

**Reševalni prevozi:** Uporabnike naših storitev pozivamo, da pravočasno poskrbijo za naročanje reševalnih prevozov **na številki 0749 91 401** ali po elektronski pošti na naslov [resevalna@zd-brezice.si](mailto:resevalna@zd-brezice.si), ob delavnikih med 7.00 – 13.00 za naslednji dan.

**Nujna zobozdravstvena pomoč** je ob sobotah, nedeljah in praznikih organizirana v Zdravstvenem domu Novo mesto, Kandijska cesta 4, 8000 Novo mesto, v prostorih nujne zobozdravstvene službe, od 8.00 do 12.00**. Obvezna predhodna najava na telefonsko številko 07 39 16 871.**

 